L'Ecomuseu del Parc Natural del Delta de l'Ebre va ser inaugurat l'octubre de 1988.
La seva funció principal és introduir els nouvinguts en el peculiar món del Delta, especialment en el funcionament dels aspectes naturals i humans del seu ecosistema.
La visita comença per la masia, on trobem el centre d'informació i la sala de projeccions i continua per l'exposició permanent sobre el Parc i el Delta situada a la planta superior.
Un cop a l'exterior, se segueix un itinerari on es van descobrint els diferents ambients naturals —riu, bassa, bosc de ribera i ullal— i humanitzats —sistema de reg, horta i arrossars.
Les activitats humanes tradicionals tenen una presència privilegiada.
Hi ha construïdes tres barraques típiques: la primera està dedicada a les tècniques tradicionals del conreu de l'arròs i conté una sèrie d'objectes i eines que s'empraven abans de la mecanització dels processos de producció; la segona és una barraca observatori des d'on es poden contemplar els ocells i la vegetació típica d'una bassa, i la tercera està dedicada a la pesca continental i conté una col·lecció d'ormejos tradicionals, com ara el rall, el gànguil, el bussó, etc.
L'Ecomuseu també disposa d'un magnífic aquari on es poden contemplar les principals espècies de peixos i amfibis presents al Delta.
Tot el recorregut està adaptat per a invidents, deficients visuals i discapacitats físics, i una bona part de la informació que hi ha al museu està produïda en macrocaràcters i en format braille, fruit de l'acord signat amb l'ONCE.
La visita a l'Ecomuseu ajuda a conèixer i interpretar una realitat complexa com és el Delta, on l'equilibri entre el manteniment de les activitats humanes tradicionals i la conservació dels espais naturals és difícil, però del tot necessari per al manteniment cultural i natural del delta de l'Ebre.
Més informació: Ecomuseu, tel. 977 489 679
Aquesta construcció emblemàtica al Delta acull actualment una exposició permanent dedicada a les llacunes del Delta i conté una col·lecció dels ocells naturalitzats més representatius d'aquesta zona humida.
Però originàriament la seva funcionalitat no era la mateixa.
Per tal de conèixer quin ha estat el procés històric que ha donat lloc al significat actual de la Casa de Fusta hem de remetre'ns a l'any 1926, data en què tres senyors benestants de Barcelona, atrets per la gran quantitat d'ocells aquàtics que albergava l'Encanyissada, van decidir fundar una societat de caça que va aconseguir una concessió de deu anys.
La provisionalitat d'aquest contracte i la necessitat de tenir un habitatge on instal·lar-se durant la seva estada al Delta van determinar la construcció d'aquest refugi desmuntable, totalment de fusta, que fou adquirit i portat expressament del Canadà, amb un cost de 350.000 pessetes.
La concessió de caça es va perllongar fins al 1966.
Cal destacar el fet que, durant la guerra civil, la Casa de Fusta va ser ocupada per habitants de la zona que la van emprar com a refugi, motiu pel qual se'n va garantir la conservació.
El 1966, el Ministeri d'Agricultura (Patrimoni Forestal de l'Estat) va assumir la protecció de les llacunes i va començar a negociar amb la societat el patrimoni de la Casa de Fusta.
El 1978 va passar a disposició de l'Estat i es va acabar, definitivament, la cessió de caça.
Posteriorment, amb el traspàs de competències a la Generalitat el 1980, les atribucions es van traslladar al Departament d'Agricultura, Ramaderia i Pesca.
El 1986, amb el Decret d'Ampliació del Parc Natural al marge dret, la Casa de Fusta va passar a ser gestionada pel Parc, que va convertir el que era només un refugi en un lloc obert, ideat amb el propòsit de facilitar un millor i més profund coneixement d'aquest espai natural.
Finalment, durant el 1998 es va procedir a la restauració total de l'edifici i el 1999 es va inaugurar la nova exposició permanent.
D'altra banda, són remarcables els serveis públics de què disposa l'àrea, bàsics tant per conèixer i entendre la complexitat del Delta com per relaxar-se i gaudir de la natura.
Destaquen, entre d'altres: el servei d'informació, l'agrobotiga, la sala d'audiovisuals, l'itinerari interpretatiu, els diferents miradors, el carril bici i l'àrea recreativa.
Més informació: Casa de Fusta, tel. 977 26 10 22
En un territori tan pla com el Delta, el fet de poder elevar-se uns quants metres del terra permet visualitzar un ampli sector de l'horitzó.
Per aquest motiu, els miradors del Parc s'han convertit en una de les infraestructures més populars i utilitzades pels visitants.
Majoritàriament i estratègicament situats al voltant de les basses, permeten descobrir i admirar els alts valors naturals d'aquests rics però alhora fràgils espais protegits.
Des de la seva creació, el Parc ha anat substituint els antics observatoris, els ha renovat, n'ha creat de nous — lògicament—, seguint una tipologia de miradors concreta, i els ha ubicat en diferents zones amb un alt contingut paisatgístic i faunístic.